b'\n_START_ARTICLE_\nFestival Imago Sloveniae\n_START_SECTION_\nZgodovina\n_START_PARAGRAPH_\nZa\xc4\x8detki Festivala Imago Sloveniae segajo v leto 1988, ko je bilo ustanovljeno Dru\xc5\xa1tvo za o\xc5\xbeivljanje kulturne podobe starega mestnega jedra. Idejni vodja in dosmrtni predsednik dru\xc5\xa1tva je bil priznani glasbenik in profesor na Akademiji za glasbo Ljubljana, [[Primo\xc5\xbe Lorenz] 1944, \xe2\x80\xa0 2007. V sklopu festivalov Poletje v Stari Ljubljani in No\xc4\x8di v Stari Ljubljani so s koncertnimi prireditvami o\xc5\xbeivili staro mestno jedro. Koncertna prizori\xc5\xa1\xc4\x8da so postali trgi, vodnjaki, sakralni objekti in spomeniki. V letu 1994 je bilo na podlagi prizadevanj dru\xc5\xa1tva ustanovljena Ustanova Imago Sloveniae - Podoba Slovenije. Ustanovni \xc4\x8dlani so bili tedanji predsednik Slovenske akademije znanosti in umetnosti dr. France Bernik, tedanji predsednik Republike Slovenije Milan Ku\xc4\x8dan in tedanji slovenski metropolit dr. Alojzij \xc5\xa0u\xc5\xa1tar. _NEWLINE_Leta 2006 se je dru\xc5\xa1tvo preoblikovalo v Zavod za o\xc5\xbeivljanje kulturne podobe starega mestnega jedra, ki je primernej\xc5\xa1a organizacijska oblika za profesionalno kulturno produkcijo. Zavod je postal nosilec vseh projektov.\n_START_SECTION_\nFestivali in cikli\n_START_PARAGRAPH_\nPrireditve in dogodki, ki jih organizira Festival Imago Sloveniae, so na zemljevid kulturnega dogajanja postavili \xc5\xa1tevilne lokacije v Ljubljani, Sloveniji in tudi v tujini.\n_START_SECTION_\nMednarodni cikel Poletje v Stari Ljubljani\n_START_PARAGRAPH_\nOd leta 1988 se poleti v Ljubljani koncerti odvijajo na najlep\xc5\xa1ih lokacijah stavbne kulturne dedi\xc5\xa1\xc4\x8dine (mestni trgi, atriji, grad, mestna hi\xc5\xa1a, muzeji in cerkve). _NEWLINE_Program od sredine junija do konca avgusta ponuja koncerte klasi\xc4\x8dne glasbe iz razli\xc4\x8dnih obdobij in na Jazz odru na Starem trgu koncerte slovenskih in tujih jazz zasedb. Posebnost festivala so mednarodne zasedbe, v katerih sodelujejo glasbeniki iz razli\xc4\x8dnih dr\xc5\xbeav, in koncerti simfoni\xc4\x8dnih orkestrov na mestnih trgih.\n_START_SECTION_\nMednarodni festival No\xc4\x8di v stari Ljubljani\n_START_PARAGRAPH_\nMednarodni festival No\xc4\x8di v Stari Ljubljani poteka zadnji teden v avgustu. Po obsegu, \xc5\xa1tevilu nastopajo\xc4\x8dih in \xc5\xa1tevilu obiskovalcev gre za eno najve\xc4\x8djih kulturnih prireditev s podro\xc4\x8dja glasbe v slovenskem prostoru. Ve\xc4\x8dina dogodkov se odvija na prostem, na razli\xc4\x8dnih prizori\xc5\xa1\xc4\x8dih v starem mestnem jedru._NEWLINE_Vsebinsko zasnova festivala temelji na zahtevnej\xc5\xa1i, resni glasbi (jazz, etno, \xc5\xa1ansoni in klasi\xc4\x8dna glasba). V programu so vklju\xc4\x8deni kakovostni slovenski in tuji izvajalci (iz ve\xc4\x8d kot 15-ih dr\xc5\xbeav). Poudarek je na mladih umetnikih in sodobni glasbeni produkciji.\n_START_SECTION_\nMednarodni festival Imago Sloveniae\n_START_PARAGRAPH_\nProjekt  s pomo\xc4\x8djo \xc5\xbeive kulture o\xc5\xbeivlja kulturno podobo starih mestnih jeder (trgov, gradov in sakralnih objektov ter muzejev). Festival je uspel zdru\xc5\xbeiti 25 slovenskih ob\xc4\x8din in krajev, ki pod blagovno znamko IMAGO SLOVENIAE vsako poletje organizirajo ve\xc4\x8d kot 60 koncertov ter drugih kulturnih dogodkov. _NEWLINE_\xc5\xa0iritev vrhunske umetnosti v manj\xc5\xa1e kraje, promocija resnih glasbenih zvrsti in promocija ustvarjalcev in poustvarjalcev so ene najpomembnej\xc5\xa1ih lastnosti festivala.'